ພວກເດັກນ້ອຍປາກິສຖານ ກັບຄືນໄປໂຮງຮຽນໄດ້ ຫຼັງຈາກ ການສັງຫານໝູ່ ໂດຍພວກທາລີບານ
​ບັນດາເຈົ້າໜ້າ​ທີ່ປາ​ກິ​ສຖານ ​ໄດ້​ອອກ​ຄຳ​ສັງ​ໃຫ້​ໂຮງຮຽນ​ທົ່ວປະ​ເທດ ​ເພີ້​ມການ​ຮັກສາ​ຄວາມ​ປອດ​ໄພ​ຂອງ​ຕົນ.
ໂຮງຮຽນຕ່າງໆ ທົ່ວປາກິສຖານ ໄດ້ເປີດຄືນອີກເທື່ອໜຶ່ງ ໃນວັນຈັນມື້ນີ້ ເກືອບໜຶ່ງເດືອນ ຫຼັງຈາກທີ່ພວກຫົວຮຸນແຮງ Taliban ໄດ້ບຸກໂຈມຕີ ແລະ ສັງຫານໝູ່ ເດັກນ້ອຍນັກຮຽນ 134 ຄົນ ແລະ ພະນັກງານ 16 ຄົນ ຢູ່ທີ່ໂຮງຮຽນ ໃນເມືອງ Peshawar ຜູ້ບັນຊາການທະຫານປາກິສຖານ ນາຍພົນ Raheel Sharif ໄດ້ຕ້ອນຮັບບັນດາພວກນັກຮຽນ ທີ່ກັບຄືນມາ ໂຮງຮຽນລັດທີ່ ບໍລິຫານໂດຍກອງທັບ ໃນວັນຈັນມື້ນີ້ ຊຶ່ງເປັນສະຖານທີ່ຂອງ ການສັງຫານໝູ່ ເມື່ອວັນທີ 16 ທັນວາ ຜ່ານມາ ບັນດາເຈົ້າໜ້າທີ່ປາກິສຖານ ໄດ້ອອກຄຳສັງໃຫ້ໂຮງຮຽນທົ່ວປະເທດ ເພີ້ມການຮັກສາ ຄວາມປອດໄພຂອງຕົນ ໂຮງຮຽນລັດທີ່ບໍລິຫານໂດຍກອງທັບ ໄດ້ກໍ່ສ້າງກຳແພງໃຫ້ສູງ ຂຶ້ນກວ່າເກົ່າ ແລະ ລ້ອມດ້ວຍໜາມໝາກຈັບ ແລະ ຕິດຕັ້ງກ້ອງວົງຈອນປິດ ອອມ ສະຖານທີ່ ເພື່ອຢັບຢັ້ງການໂຈມຕີໃນອະນາຄົດ ບັນດາເຈົ້າໜ້າທີ່ ບໍ່ອະນຸຍາດໃຫ້ໂຮງຮຽນບາງແຫ່ງ ເປີດຄືນ ເພາະວ່າ ບໍ່ມີມາດຕາການ ປ້ອງກັນຄວາມປອດໄພຕ່າງໆ ທີ່ພຽງພໍ ນັບຕັ້ງແຕ່ Peshawar ຖືກໂຈມຕີ ປາກິສຖານ ເສີມຂະຫຍາຍກຳລັງ ການບຸກໂຈມຕີ ຕໍ່ຕ້ານພວກ Taliban ດ້ວຍມາດຕາການຕ່າງໆຊຸດໃໝ່ ໃນດ້ານການປົກຄອງ ແລະ ດ້ານກົດໝາຍ ທີ່ລວມທັງ ການນຳເອົາໂທດປະຫານຊີວິດຄືນມາໃຊ້ ແລະ ກົດໝາຍໃໝ່ ທີ່ອະນຸຍາດໃຫ້ສ້າງຕັ້ງ ສານທະຫານຕ່າງໆ ທີ່ຈະດຳເນີນຄະດີຕໍ່ພວກສົງໄສວ່າ ເປັນຜູ້ ກໍ່ການຮ້າຍ ໄດ້ຢ່າງວ່ອງໄວ